**Οι Μάρτυρες**

«Ας επισημάνουμε κι αυτό, ότι τα σχετικά με τα μαρτύρια των Χριστιανών τα είχε προφητεύσει ο ίδιος ο Κύριος, όταν έλεγε στους αποστόλους: “Προσέχετε τους ανθρώπους. Θα σας παραδώσουν σε συνέδρια και θα σας μαστιγώσουν στις συναγωγές τους. Θα σας οδηγήσουν μπροστά σε βασιλείς και ηγεμόνες και θα υποστείτε μαρτύρια για το όνομά μου. Τη στιγμή εκείνη μην έχετε αγωνία για το τί θα απαντήσετε. διότι, δε θα μιλάτε εσείς, αλλά το Άγιο Πνεύμα θα μιλάει μέσα από εσάς”» (Ωριγένης, Λόγος προτρεπτικός στο μαρτύριο, P.G. 11, 603Α-Β, 609Α).

«Οι μάρτυρες έφθασαν σε τέτοιο βαθμό γενναιότητας, ώστε κανείς τους να μη στενάξει, δείχνοντας σε όλους ότι εκείνη την ώρα που βασανίζονταν, ήταν απόντες από τη σάρκα ή μάλλον ότι εκεί ήταν παρών ο Κύριος και μιλούσε μαζί τους. Προσηλωμένοι στη Χάρη του Θεού, περιφρόνησαν τα εγκόσμια βάσανα. Και η φωτιά, στην οποία ρίφθηκαν από τους απάνθρωπους βασανιστές, τους φαινόταν δροσερή. Διότι με τα μάτια της καρδιάς έβλεπαν τα αγαθά που έχουν προοριστεί γι’ αυτούς που υπομένουν» (Μαρτύριο Αγίου Πολυκάρπου, 2, στο βιβλίο Τα μαρτύρια των αρχαίων Χριστιανών, Θεσσαλονίκη, έκδ. «Γρηγόριος Παλαμάς», 1978, σ.105).

Ο μάρτυρας Κάρπος απαντάει στον Ρωμαίο ανθύπατο που τον απειλεί με βασανιστήρια: «Εγώ είμαι Χριστιανός και σέβομαι το Χριστό, τον Υιό του Θεού που ήλθε κατά τους τελευταίους χρόνους για τη σωτηρία μας και μας λύτρωσε από την πλάνη του διαβόλου. Δε θυσιάζω στα είδωλα αυτά. Κάμε ό, τι θέλεις. Διότι, σύμφωνα με τα λόγια του Κυρίου μου, αυτοί που προσκυνούν τον αληθινό Θεό γίνονται ένα μαζί Του και μετέχουν στην αιώνια ζωή. ενώ αυτοί που λατρεύουν τα είδωλα, γίνονται ένα με τους δαίμονες» (Μαρτύριο Κάρπου, Παπύλου και Αγαθονίκης, στο βιβλίο Τα μαρτύρια των αρχαίων Χριστιανών, Θεσσαλονίκη, έκδ. «Γρηγόριος Παλαμάς», 1978, σ. 181-183).

Ο άγιος Ιγνάτιος ο Θεοφόρος, επίσκοπος στην Αντιόχεια, ομολογεί τη χριστιανική του ιδιότητα μπροστά στον αυτοκράτορα Τραϊανό, ο οποίος τον καταδικάζει σε μαρτυρικό θάνατο από τα θηρία στη Ρώμη. Όταν άκουσε αυτή την καταδίκη, ο άγιος μάρτυρας φώναξε με χαρά: “Σ’ ευχαριστώ, Δέσποτα, διότι με την τέλεια αγάπη σου για μένα μου έκανες μία μεγάλη τιμή. ν’ ακολουθήσω κι εγώ δέσμιος το δρόμο προς τη Ρώμη, όπως ο απόστολος Παύλος”. (Μαρτύριο του αγίου Ιγνατίου του Θεοφόρου, 2, P.G. 5, 981A-D).

Ο άγιος Γελάσιος μαρτύρησε στην Ηλιούπολη της Φοινίκης. ΄Ηταν γελωτοποιός και για να ευχαριστήσει τον ειδωλολατρικό όχλο, μπήκε μέσα σ’ ένα βαρέλι με χλιαρό νερό ώστε να περιγελάσει το Βάπτισμα των Χριστιανών. Ο Γελάσιος, όμως, μόλις βγήκε από το βαρέλι, φόρεσε λευκά ρούχα και δήλωσε ότι είναι Χριστιανός και ότι σταματάει το επάγγελμα του γελωτοποιού. «Διότι», πρόσθεσε, «όταν βρισκόμουν μέσα στο βαρέλι, είδα τη δύναμη του Θεού και θεώρησα ότι βαπτίστηκα Χριστιανός». Μόλις άκουσε αυτά ο όχλος όρμησε με μανία στον Γελάσιο. Τον έσυραν έξω από το θέατρο και τον λιθοβόλησαν. ΄Ετσι πέθανε ο δίκαιος, φορώντας τα λευκά ρούχα του βαπτίσματός του» (Ιωάννης Μαλάλας, Χρονογραφία, Λόγος ΙΒ΄, P.G. 97, 472C-473B).

«Μέσα στους διωγμούς φάνηκαν οι ώριμοι για το μαρτύριο, εκείνοι που με προθυμία εκπλήρωσαν την ομολογία τους. Όμως φάνηκαν και οι ανέτοιμοι και απροετοίμαστοι, οι αγύμναστοι και ασθενείς, που δεν μπόρεσαν να υποφέρουν την ένταση του μεγάλου αγώνα. Αυτοί μας προκάλεσαν μεγάλη θλίψη και αμέτρητο πένθος, μάλιστα δε ανέκοψαν την προθυμία των υπολοίπων για το μαρτύριο» (Μαρτύριο των εν Λουγδούνω τελειωθέντων, 1, στο βιβλίο Τα μαρτύρια των αρχαίων Χριστιανών, Θεσσαλονίκη, έκδ. «Γρηγόριος Παλαμάς», 1978, σ. 197).